Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2026/1997 του Συμβουλίου για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πρώτον, έληξε στις 31 Δεκεμβρίου 1999, η εφαρμογή ορισμένων διατάξεων της συμφωνίας του ΠΟΕ για τις επιδοτήσεις και τα αντισταθμιστικά μέτρα όσον αφορά τις επιδοτήσεις για τις οποίες δεν πρέπει να ληφθούν μέτρα. Πρέπει να καταργηθούν οι κανόνες στον βασικό κανονισμό αντεπιδοτήσεων για τις μη αντισταθμίσιμες επιδοτήσεις περί εφαρμογής των αντίστοιχων διατάξεων αυτής της συμφωνίας, για να διατηρηθεί η ισορροπία των δικαιωμάτων και υποχρεώσεων της Κοινότητας στο πλαίσιο αυτής της συμφωνίας.

Δεύτερον, είναι σκόπιμο να τροποποιηθούν δύο περαιτέρω διατάξεις του βασικού κανονισμού κατά των επιδοτήσεων. Μια τροποποίηση αφορά τον καθορισμό του ύψους της επιδότησης στις περιπτώσεις παροχής αγαθών ή υπηρεσιών από τις δημόσιες αρχές κάτω από τα κατάλληλα επίπεδα αποδοχών: αν δεν υπάρχουν όροι ή συνθήκες της αγοράς στην εν λόγω χώρα, μπορούν να χρησιμοποιηθούν ορισμένα άλλα σημεία αναφοράς. Η άλλη τροποποίηση αφορά τη χρήση των διαθέσιμων πραγματικών περιστατικών. διευκρινίζεται ότι μπορούν επίσης να χρησιμοποιηθούν οι τιμές στην παγκόσμια αγορά ή σε αγορές τρίτων χωρών.

2002/0208 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2026/1997 του Συμβουλίου για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ειδικότερα το άρθρο 133,

την πρόταση της Επιτροπής [1],

[1] ΕΕ C [...], [...], σ. [...].

Eκτιμώντας τα εξής:

(1) Με τον κανονισμό (ΕΚ) αριθ. 2026/97 της 6ης Οκτωβρίου 1997 [2] το Συμβούλιο υιοθέτησε κοινούς κανόνες για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας.

[2] ΕΕ L 288, 21.10.1997, σ.1

(2) Το άρθρο 6 του κανονισμού (ΕΚ) αριθ. 2026/97 καθορίζει ορισμένες κατευθυντήριες οδηγίες για τον υπολογισμό του οφέλους που προσπορίζεται στον αποδέκτη, καθώς και το σημείο αναφοράς της αγοράς έναντι του οποίου υπολογίζεται το ύψος του οφέλους. Είναι σκόπιμο να διευκρινισθούν οι κανόνες που πρέπει να εφαρμοστούν στην περίπτωση που δεν υπάρχει σημείο αναφοράς της αγοράς στην εν λόγω χώρα. Σ'αυτήν την περίπτωση το σημείο αναφοράς πρέπει να καθορίζεται με την προσαρμογή των όρων και συνθηκών που επικρατούν στην εν λόγω αγορά, με βάση τα διαθέσιμα στοιχεία που υπάρχουν σ'αυτήν τη χώρα. Αν αυτό δεν είναι εφικτό επειδή, μεταξύ άλλων, αυτές οι τιμές ή το κόστος είτε δεν υπάρχουν ή δεν είναι αξιόπιστες, τότε πρέπει να καθοριστεί το κατάλληλο σημείο αναφοράς με τη χρήση των όρων και συνθηκών που επικρατούν σε άλλες αγορές.

(3) Το άρθρο 4 του κανονισμού (ΕΚ) αριθ. 2026/97 προβλέπει ότι ορισμένες επιδοτήσεις για την περιβαλλοντική, περιφερειακή ανάπτυξη και την έρευνα δεν υπόκεινται σε αντισταθμιστικά μέτρα. Επιπλέον, το άρθρο 10 παράγραφοι 5 και 6 του κανονισμού αυτού αναφέρει ότι είναι δυνατό να αρχίσουν έρευνες για να διαπιστωθεί αν οι επιδοτήσεις είναι μη αντισταθμίσιμες ή αν οι έρευνες δεν πρέπει να κινηθούν αν αφορούν ορισμένες μη αντισταθμίσιμες επιδοτήσεις. Οι αντίστοιχες διατάξεις της συμφωνίας του ΠΟΕ για τις επιδοτήσεις και τα αντισταθμιστικά μέτρα επρόκειτο να λήξουν στις 31 Δεκεμβρίου 1999 εκτός αν τα μέλη του ΠΟΕ λάμβαναν διαφορετική απόφαση. Επειδή δεν λήφθηκε τέτοια απόφαση, δεν ισχύουν πλέον οι αντίστοιχες διατάξεις. Κατά συνέπεια, είναι αναγκαίο να εξεταστεί αν πρέπει να διατηρηθούν οι διατάξεις για τις μη αντισταθμίσιμες επιδοτήσεις στον κανονισμό (ΕΚ) αριθ. 2026/97. Ως προς αυτό, οι μεγαλύτεροι εμπορικοί εταίροι της Κοινότητας δεν εφαρμόζουν πλέον αυτές τις διατάξεις στις έρευνές τους στον τομέα των αντισταθμιστικών δασμών. Βάσει αυτού, για να διατηρηθεί η ισορροπία μεταξύ των δικαιωμάτων και υποχρεώσεων στο πλαίσιο της συμφωνίας του ΠΟΕ για τις επιδοτήσεις και τα αντισταθμιστικά μέτρα, θεωρήθηκε σκόπιμο να καταργηθούν οι διατάξεις του κανονισμού (ΕΚ) αριθ. 2026/97 που αφορούν τις μη αντισταθμίσιμες επιδοτήσεις.

(4) Το άρθρο 28 παράγραφος 5 του κανονισμού (ΕΚ) αριθ. 2026/97 προσδιορίζει ότι, σε περίπτωση χρήσης των διαθέσιμων πραγματικών περιστατικών, οι πληροφορίες που χρησιμοποιούνται, ελέγχονται σε σχέση με τις πληροφορίες από αριθμό πηγών. Θεωρείται χρήσιμο να διευκρινιστεί ότι αυτές οι πηγές αφορούν, όπου είναι εφικτό, τα στοιχεία σχετικά με την παγκόσμια αγορά ή άλλες αντιπροσωπευτικές αγορές.

(5) Κρίνεται αναγκαίο, για λόγους νομικής ασφάλειας, να προβλεφθεί ότι αυτές οι διατάξεις θα εφαρμόζονται το ταχύτερο δυνατό σε όλες τις νέες έρευνες.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2026/97 τροποποιείται ως εξής:

1. Στο άρθρο 6 στοιχείο δ), παρεμβάλλεται το ακόλουθο κείμενο:

"Αν δεν επικρατούν τέτοιοι όροι και συνθήκες για το εν λόγω προϊόν ή υπηρεσίας στη χώρα παροχής ή αγοράς, που μπορούν να χρησιμοποιηθούν ως κατάλληλα σημεία αναφοράς, ισχύουν οι ακόλουθοι κανόνες:

(i) Οι όροι και οι συνθήκες που επικρατούν στην εν λόγω χώρα, προσαρμόζονται με βάση το πραγματικό κόστος, τις τιμές και άλλα στοιχεία που υπάρχουν διαθέσιμα σ'αυτή τη χώρα, με το κατάλληλο ποσό που αντανακλά τις κανονικές συνθήκες και τους όρους της αγοράς.ή

(ii) όπου είναι εφικτό, χρησιμοποιούνται οι όροι και οι συνθήκες που επικρατούν στην αγορά άλλης χώρας ή στην παγκόσμια αγορά για τον δικαιούχο.

2. Καταργούνται το άρθρο 4 και το άρθρο 10 παράγραφοι 5 και 6.

3. Στο άρθρο 28 παράγραφος 5, προστίθεται η ακόλουθη πρόταση:

"Αυτές οι πληροφορίες μπορούν να περιέχουν στοιχεία σχετικά με την παγκόσμια αγορά ή άλλες αντιπροσωπευτικές αγορές, όπου αυτό είναι εφικτό".

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται σε όλες τις έρευνες που κινούνται δυνάμει του κανονισμού (ΕΚ) αριθ. 2026/97 του Συμβουλίου μετά την ημερομηνία ενάρξεως ισχύος του παρόντος κανονισμού. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος